বাইসাইকেলের পক্ষে যাই বলা হোক না কেন এর কারনে গ্রীষ্মকালটি গাড়ি চালকদের জন্য বড় কষ্টের; বিশেষ করে টরন্টো ডাউন টাউনে। এ সময় বাইক চালকের সংখ্যা বৃদ্ধি পাওয়ার ফলে প্রচুর দুর্ঘটনা ঘটে। লেন পরিবর্তন এবং গাড়ির দরজা খুলতে গিয়ে ছোটখাটো দুর্ঘটনার অভিজ্ঞতা হয়েছে অনেকেরই। আমারও হয়েছে। আমার এখনকার মানসিকতার সম্পূর্ণ বিপরীত ছিলাম সে সময়। আমি বাইক চালকদের মোটেই দেখতে পারতাম না। কিছু সাইকেল চালক আছে যারা বড্ড বেপরোয়া। দেখা গেলো ঝড়ের গতিতে কোত্থেকে এসে গাড়ির দরজায় হুমড়ি খেয়ে পড়লো নইলে কোন রকম গা বাঁচিয়ে ফুটপাতে চিৎপটাং। শুরু হয় গালাগালি, কেউ কেউ মারমুখি হয়ে এগিয়েও আসে। প্রতি বছর আমার সাথে একটা/দুইটা ঘটনা লেগেই থাকে। একবার তো একজনকে হাসপাতাল পর্যন্ত নিয়ে গেলাম। সারাটা রাস্তা যা পর্যন্ত পারে গালাগালি করতে করতে গেলো। হাসপাতালের বেড-এ শুইয়ে দিয়ে বারো ডলারের একটি ফুলের তোড়া কিনে দিতেই খুব খুশী। বার বার বলতে লাগলো 'ইট ওয়াজ মাই ফল্ট, ইট ওয়াজ মাই ফল্ট'। সে মাতাল ছিল বলে সেদিন রক্ষা!